COMISIWN FFINIAU A DEMOCRATIAETH LEOL CYMRU (CFfDLC)

CYFARFOD Y PWYLLGOR ARCHWILIO A SICRHAU RISG A GYNHALIWYD TRWY MICROSOFT TEAMS DDYDD LLUN 
25 GORFFENNAF 2022 (09:30 – 11:15)


Aelodau CFfDLC a oedd yn bresennol:	Michael Imperato (Cadeirydd), Frank Cuthbert (Aelod), Dianne Bevan trwy MS Teams (Aelod), Julie James trwy MS Teams (Aelod Annibynnol)

Cynrychiolydd Archwilio Cymru a oedd yn bresennol:	Julie Rees trwy MS Teams

Cynrychiolydd TIAA a oedd yn bresennol:		Helen Cargill trwy MS Teams

Cynrychiolydd Cymwysterau Cymru a oedd yn bresennol: Sean Gaffney trwy MS Teams

Swyddogion CFfDLC a oedd yn bresennol:	Shereen Williams trwy MS Teams (Prif Weithredwr), David Carr (Rheolwr Cyllid), Tom Jenkins trwy MS Teams (Pennaeth Polisi a Rhaglenni)


1.	Ymddiheuriadau am Absenoldeb

1.1	Derbyniwyd ymddiheuriadau ar ran David Burley (Pennaeth Busnes) a oedd ar gyfnod o absenoldeb.


2.	Datganiadau Buddiannau

2.1	Datganodd Helen Cargill (TIAA) fuddiant yn eitem agenda 12 Asesiad Archwiliad Mewnol Blynyddol.


3.	Cofnodion cyfarfod y Pwyllgor Archwilio a gynhaliwyd ar 28 Chwefror 2022

3.1	Penderfynwyd derbyn cofnodion y cyfarfod Pwyllgor a gynhaliwyd ar 28 Chwefror 2022.


4.	Materion yn Codi o Gyfarfod Blaenorol

4.1	Nododd y Pwyllgor fod yr holl eitemau a oedd yn codi o gyfarfodydd blaenorol wedi cael eu cwblhau, bellach.

4.2	Nodwyd nad oedd Julie James wedi cwblhau ei hyfforddiant Diogelwch TGCh eto.  Cytunwyd y byddai hyn yn cael ei drefnu cyn gynted â phosibl.
Gweithredu:  Rheolwr Cyllid   Erbyn:  11 Tachwedd 2022


5.	Adroddiad Diogelwch Data a TG

5.1	Nododd y Pwyllgor na fu unrhyw ddigwyddiadau diogelwch data ar gyfer 2022-23 hyd yma.

5.2	Nododd y Pwyllgor yr adroddiad diogelwch TGCh a gyflwynwyd gan Sean Gaffney.  Rhoddodd grynodeb o’r seiberfygythiadau mwyaf diweddar a amlygwyd gan y Ganolfan Seiberddiogelwch Genedlaethol ac esboniodd nad oedd yr un o’r rhain yn fygythiad sylweddol i CFfDLC.

5.3	Nodwyd bod sgôr amlygiad Cyflwr Seiberddiogelwch CFfDLC yn ganolig ar hyn o bryd.  Esboniodd Sean Gaffney fod hyn oherwydd bod Microsoft wedi rhyddhau pats diogelwch yn ddiweddar y byddai’n cymryd amser i’w lanlwytho i holl ddyfeisiau Surface Pro CFfDLC.  Wedi hynny, dylai’r sgôr amlygiad ddychwelyd i lefel isel.

5.4	O ran Digwyddiadau Diogelwch Gwybodaeth, dangosodd y siart digwyddiadau diogelwch batrwm nodweddiadol o ymosodiadau seiber a rwystrwyd, heblaw am nifer fawr o ymosodiadau maleiswedd ym mis Mehefin 2022.  Adroddwyd bod hyn yn ganlyniad cadarnhaol ‘anghywir’ a gynhyrchwyd gan brofion seiberddiogelwch a oedd yn rhan o broses adnewyddu Hanfodion Seiber a bod CFfDLC wedi adnewyddu ei achrediad Hanfodion Seiber blynyddol yn llwyddiannus ym mis Gorffennaf 2022.


[bookmark: OLE_LINK1][bookmark: OLE_LINK2]6.	Cynllun Gwaith 2022-23 y Pwyllgor Archwilio a Sicrhau Risg 2022-23

6.1	Adroddwyd bod Cynllun Gwaith newydd wedi cael ei lunio ar gyfer 2022-23.

6.2	Nododd a chytunodd y Pwyllgor ar gynnwys Cynllun Gwaith 2022-23.


7.	Cylch Gwaith y Pwyllgor Archwilio a Sicrhau Risg

7.1	Nododd y Pwyllgor gynnwys y Cylch Gwaith.  Cytunwyd y dylai Adran 9 y Cylch Gwaith gynnwys gofyniad ychwanegol bod Cofnod Gweithredu o bob cyfarfod Pwyllgor yn cael ei ddosbarthu i’r aelodau bythefnos ar ôl y cyfarfod.
Gweithredu:  Rheolwr Cyllid   Erbyn:  8 Awst 2022


8.	Archwilio Cymru: Cynllun Archwilio 2021-22

8.1	Esboniodd Julie Rees fod y Cynllun Archwilio’n cael ei gyflwyno yng nghyfarfodydd y Pwyllgor ym mis Chwefror fel arfer, ond na fu hyn yn bosibl ar gyfer cyfarfod mis Chwefror 2022 gan nad oedd templed y Cynllun wedi cael ei gyhoeddi bryd hynny.  Fodd bynnag, rhoddwyd diweddariad i’r Pwyllgor ar y prif faterion y disgwyliwyd iddynt gael eu cynnwys yn y Cynllun Archwilio yn y cyfarfod hwnnw.

8.2	Nododd y Pwyllgor y Cynllun Archwilio terfynol ar gyfer 2021-22 a’r ffi archwilio arfaethedig.


9.	Archwilio Cymru: Ymholiadau i’r Rhai â Chyfrifoldeb am Lywodraethu 2021-22

9.1	Adroddwyd bod Archwilio Cymru yn rhoi’r holiadur hwn i’r Pwyllgor Archwilio a Sicrhau Risg a rheolwyr CFfDLC bob blwyddyn i’w gwblhau a’i ddychwelyd cyn yr archwiliad blynyddol o’r datganiadau ariannol a’r cyfrifon.  Roedd yr holiadur yn gofyn am ymatebion yn ymwneud â lliniaru risg twyll a chydymffurfio â deddfwriaeth a thrafodion cysylltiedig â thrydydd parti.

9.2	Ystyriodd a chytunodd y Pwyllgor â’r ymatebion i holiadur 2021-22 a ddarparwyd gan aelodau blaenorol y Pwyllgor Archwilio a Sicrhau Risg a rheolwyr.


10.	Cyfrifon Blynyddol 2021-22 a’r Adroddiad ar yr Archwiliad o’r Datganiadau Ariannol

10.1	Nodwyd bod y datganiadau ariannol a’r cyfrifon drafft wedi cael eu hystyried gan CFfDLC yn ei gyfarfod a gynhaliwyd ar 15 Mehefin 2022.

10.2	Adroddodd Julie Rees fod y cyfrifon wedi cael eu derbyn yn brydlon, ac felly bodlonwyd yr amserlen wreiddiol ar gyfer cynnal yr archwiliad.  Roedd yr Archwilydd Cyffredinol yn bwriadu cyhoeddi adroddiad archwilio diamod cyn belled ag nad oedd unrhyw ddigwyddiadau a oedd yn effeithio ar y cyfrifon hyd at ardystiad yr Archwilydd Cyffredinol, a ddisgwyliwyd ar 27 Gorffennaf 2022.

10.3	Nid oedd unrhyw gamddatganiadau heb eu cywiro yn y cyfrifon na materion arwyddocaol yn codi o’r archwiliad.  Roedd 4 camddatganiad a gywirwyd yn y cyfrifon, sef mân ddiwygiadau i’r symiau a ddatgelwyd ar gyfer cydnabyddiaeth ariannol staff ac aelodau, addasiad yn gysylltiedig ag adfer rhai asedau i’r gofrestr asedau sefydlog a ddilëwyd trwy gamgymeriad, addasiadau i symiau 2 ragdaliad o ganlyniad i wallau wrth gyfrifo’r cyfnod ad-dalu ac ailddosbarthu rhwymedigaeth ddigwyddiadol yn ddarpariaeth.

10.4	Gwnaed un argymhelliad archwilio yn yr adroddiad, sef bod y gofrestr asedau sefydlog yn cael ei hadolygu i sicrhau ei bod yn adlewyrchu’r holl asedau sy’n parhau i gael eu defnyddio a bod asedau’n cael eu dileu dim ond pan fyddant wedi’u gwaredu.  Derbyniwyd yr argymhelliad gan y rheolwyr.

10.5	O ran yr Adroddiad Blynyddol, gofynnodd Frank Cuthbert am gael copi o fanyleb CFfDLC ar gyfer y prosiect ymchwil annibynnol ynglŷn â’r rhaglen arolygon etholiadol 10 mlynedd nesaf.  Cytunwyd y byddai’r Prif Weithredwr yn anfon copi o’r fanyleb ymchwil annibynnol at Frank Cuthbert.
Gweithredu:  Prif Weithredwr  Erbyn:  31 Awst 2022

10.6		Diolchodd y Cadeirydd i Julie Rees am ei hadroddiad.  Cymeradwyodd y Pwyllgor y cyfrifon archwiliedig a’u llofnodi, a chytunodd i lofnodi’r Llythyr Cynrychiolaeth.


11.	Cynllun Archwilio Mewnol Blynyddol 2022-23

11.1	Dywedodd Helen Cargill fod y Strategaeth Archwilio Mewnol yn rhychwantu’r 3 blynedd nesaf o 2022-23 i 2024-25 a’i bod yn cynnwys y strategaeth archwilio mewnol a themâu allweddol sy’n dod i’r amlwg a fyddai’n cael eu hymgorffori yn y Cynllun Archwilio, lle y bo’n berthnasol.

11.2	Roedd Atodiad A yn amlinellu’r cynllun blynyddol ar gyfer 2022-23 a oedd yn cynnwys Parhad Busnes, Cwynion, Rheolaethau Ariannol Allweddol, Cydymffurfio â Diogelu Data TGCh, ac Arolygon Etholiadol a Seneddol.

11.3	Cymeradwyodd y Pwyllgor y Strategaeth Archwilio a Chynllun Archwilio Mewnol Blynyddol 2022-23.


12.	Asesiad Archwilio Mewnol Blynyddol CFfDLC 2021-22

12.1	Adroddwyd bod Swyddog Cyfrifyddu a Phwyllgor Archwilio a Sicrhau Risg y Comisiwn wedi cwblhau eu hasesiad blynyddol o archwilio mewnol ar gyfer 2021-22.  Nododd y Pwyllgor gasgliadau’r asesiad, sef bod annibyniaeth a pherfformiad Archwilio Mewnol o safon uchel ac wedi bodloni’r safonau sy’n ymwneud â sicrhau ansawdd.

12.2	Nododd y Pwyllgor yr adroddiad a chanlyniad ymarfer asesu 2021-22.


13.	Argymhellion Archwilio – Adroddiad Cynnydd

13.1	Nododd y Pwyllgor yr adroddiad a’r cynnydd ar yr argymhellion archwilio mewnol a oedd yn weddill, yr oedd y mwyafrif ohonynt wedi cael eu gweithredu bellach.

13.2	Roedd yr unig argymhelliad archwilio mewnol a oedd yn weddill yn ymwneud â chwblhau cyfarwyddiadau desg yn derfynol ar gyfer y rhaglen arolygon etholiadol.  Ni ddisgwyliwyd i hyn gael ei weithredu tan fis Ionawr 2024 er mwyn adlewyrchu newidiadau i’r rhaglen arolygon etholiadol i ddod.

13.3	Yn wreiddiol, gwrthodwyd yr argymhelliad ynglŷn â chynnal adolygiadau manwl o risgiau allweddol.  Fodd bynnag, ar ôl ystyried ymhellach, penderfynwyd y byddai’n fuddiol petai ymarfer o’r fath yn cael ei gynnal yn gyfnodol yn y dyfodol.  Cytunwyd y dylai adolygiad manwl o risgiau gael ei drafod fel eitem agenda mewn cyfarfod yn y dyfodol.

13.4	O ran yr argymhelliad y dylid atal staff rhag cael at gyfrifon e-bost personol gan ddefnyddio dyfeisiau TG corfforaethol, nodwyd er y gwrthodwyd yr argymhelliad hwn i ddechrau, fe’i gweithredwyd dros dro o ganlyniad i’r risg uwch yn dilyn goresgyniad Wcráin.  Bwriadwyd dileu’r mesur dros dro hwn pan fyddai lefel y bygythiad wedi lleihau.  Nodwyd mai Cymwysterau Cymru oedd yn gyfrifol am bennu pan oedd lefel y bygythiad wedi lleihau digon i ddileu’r cyfyngiad.


14.	Rhestr Colledion 2021-22

14.1	Nododd y Pwyllgor fod CFfDLC wedi cofnodi colled o £425 yn ystod 2021-22 a bod adroddiad ar y golled hon wedi cael ei gyflwyno i Lywodraeth Cymru.

14.2	Nodwyd bod y golled yn deillio o ganslo ystafell gynadledda mewn gwesty a bod y Pwyllgor o’r farn y dylai CFfDLC ystyried gwneud archebion o’r fath ar gyfraddau hyblyg os nad oedd y gost yn sylweddol uwch na chyfraddau arferol.


15.	Adroddiad Parhad Busnes 2022-23

15.1	Nododd y Pwyllgor nad oedd y Cynllun Parhad Busnes wedi cael ei brofi ers 2020-21 oherwydd bod y Cynllun ar waith wrth ymateb i gyfyngiadau parhaus COVID-19.  Rhoddodd yr adroddiad grynodeb o’r meysydd lle y gwnaed newidiadau a gwelliannau i brosesau CFfDLC er mwyn goresgyn yr anawsterau a brofwyd ar ddechrau’r pandemig Covid-19.

15.2	Rhoddodd Shereen Williams ddiweddariad i’r Pwyllgor ar y sefyllfa bresennol o ran y bwriad i symud i lety arall ar ddiwedd prydles y llety presennol.

15.3	Nododd y Pwyllgor yr adroddiad ar Barhad Busnes a’r casgliad bod y trefniadau presennol yn ddigon cadarn.


16.	Adroddiad Rheoli Risg

[bookmark: _Hlk159428511]16.1	Rhoddwyd ystyriaeth i’r polisi a’r cofrestrau risg presennol.  Adroddwyd ar newidiadau a wnaed i’r cofrestrau risg Corfforaethol a Gweithredol ers y cyfarfod Pwyllgor diwethaf.

16.2	Ystyriodd y Pwyllgor y cais a wnaed gan Gadeirydd CFfDLC fod risg newydd yn cael ei llunio ynglŷn â’r effaith a’r risgiau sy’n gysylltiedig â’r cynnydd arfaethedig i gylch gwaith a llwyth gwaith CFfDLC.  Trafodwyd p’un a fyddai’r risg newydd yn cael ei chynnwys yn y Gofrestr Risg Gorfforaethol neu’n derbyn sylw mewn cofrestr risg ar wahân.  Cytunwyd y byddai’r Tîm Rheoli’n llunio cofrestr risg newydd i ymdrin â’r cylch gwaith a’r llwyth gwaith arfaethedig ac yn ei chyflwyno i gyfarfod CFfDLC yn y dyfodol i’w chymeradwyo.
Gweithredu:  Prif Weithredwr  Erbyn:  31 Hydref 2022

16.4	Cytunwyd y byddai’r gofrestr risg newydd arfaethedig yn cael ei chynnwys ar yr agenda ar gyfer cyfarfod y Pwyllgor Archwilio a Sicrhau Risg ym mis Chwefror.
Gweithredu:  Rheolwr Cyllid  Erbyn:  31 Ionawr 2023

16.5	Cytunwyd y dylai CFfDLC adolygu ei barodrwydd i dderbyn risg mewn cyfarfod yn y dyfodol.
Gweithredu:  Rheolwr Cyllid  Erbyn:  31 Ionawr 2023


17.	Cofrestr Risg TGCh

17.1	Rhoddwyd ystyriaeth i’r gofrestr risg TGCh bresennol.  Nodwyd bod Cymwysterau Cymru wedi adolygu’r gofrestr risg TGCh ym mis Awst 2021.

17.2	Cytunwyd y dylai’r Adroddiad Diogelwch TGCh a gyflwynir i gyfarfodydd y Pwyllgor Archwilio a Sicrhau Risg gan Gymwysterau Cymru gynnwys unrhyw effaith ar y Gofrestr Risg TGCh.
Gweithredu:  Rheolwr Cyllid  Erbyn:  31 Ionawr 2023


18.	Adroddiad Monitro’r Gyllideb

18.1	Nododd y Pwyllgor gofnodion yr adroddiad ar y gyllideb a gyflwynwyd i gyfarfod y Comisiwn ar 15 Mehefin 2022.


19.	Rhoddion a Lletygarwch – Adroddiad a Datganiadau

19.1	Nododd y Pwyllgor na wnaed unrhyw ddatganiadau o roddion neu letygarwch ers y cyfarfod blaenorol.


20.	Cwynion

20.1	Nododd y Pwyllgor nad oedd unrhyw gwynion wedi’u gwneud i CFfDLC ers y cyfarfod blaenorol.


21.	Adroddiad a Pholisïau Chwythu’r Chwiban a Thwyll

21.1	Nododd y Pwyllgor na fu unrhyw achosion o chwythu’r chwiban na thwyll ers y cyfarfod blaenorol.

21.2	Nododd y Pwyllgor y polisïau Twyll a Chwythu’r Chwiban.  Ystyriwyd y dylai’r polisi Chwythu’r Chwiban gynnwys rhestr wirio neu siart lif sy’n dangos y broses i’w dilyn pe byddai’r polisi’n cael ei ddefnyddio.

21.3	Trafodwyd p’un a fyddai’n fwyaf priodol i Gadeirydd CFfDLC neu Gadeirydd y Pwyllgor Archwilio a Sicrhau Risg fod yn Hyrwyddwr Chwythu’r Chwiban.  Ystyriwyd y dylai’r mater hwn gael ei godi yng nghyfarfod CFfDLC.  Cytunwyd y byddai’r Prif Weithredwr yn codi’r mater hwn o dan faterion yn codi yng nghyfarfod CFfDLC ym mis Medi.
Gweithredu:  Prif Weithredwr  Erbyn:  15 Medi 2022


22.	Adroddiad Rhyddid Gwybodaeth

22.1	Nododd y Pwyllgor y ceisiadau Rhyddid Gwybodaeth a dderbyniwyd rhwng mis Ebrill 2022 a mis Gorffennaf 2022.


23.	Unrhyw Fater Arall

23.1	Nid oedd unrhyw fater arall.


24.	Dyddiadau’r Cyfarfodydd Nesaf

24.1	Cytunwyd y byddai’r Rheolwr Cyllid yn anfon neges e-bost at yr aelodau i ofyn pryd y byddent ar gael ar gyfer cyfarfodydd mis Tachwedd a mis Chwefror.
Gweithredu:  Rheolwr Cyllid  Erbyn:  31 Gorffennaf 2022

